Motoris sterf ná hy by ongelukstoneel stilhouArgieffoto (Foto: PublicDomainPictures/Pixabay) ŉ Motoris wat Sondag vroegoggend by ŉ ongelukstoneel op die R55 tussen Emalahleni en Middelburg stilgehou het, het tragies sy lewe verloor toe ŉ motor hom raakgery het. Afgesien van dié man is twee mense op die toneel dood verklaar nadat ŉ vragmotor en ŉ motor omstreeks 01:00 reg van voor gebots het. Volgens Moeti Mmusi, woordvoerder van die provinsiale departement van gemeenskapsveiligheid, is die twee oorledenes ŉ man wat die motor bestuur het en ŉ vrouepassasier in dié voertuig. Hulle is op slag dood. “ŉ Derde oorledene was ŉ motoris wat by die toneel stilgehou het. Hy is met sy aankoms dáár deur ŉ ander voertuig getref. Daar word vermoed dat hy stilgehou het om te help.” ŉ Manspassasier van die motor het ernstige beserings opgedoen en is na die Middelburg- provinsiale hospitaal gejaag vir verdere mediese behandeling. Die bestuurder van die vragmotor het ongedeerd van die voorval afgekom. “Die omstandighede rakende die ongeluk word ondersoek.” Dit is die tweede gru-ongeluk wat die afgelope naweek op die paaie in Mpumalanga aangemeld is. Vier mense is dood toe ŉ Volkswagen Polo en ŉ Toyota-bakkie Vrydagaand op die N2 tussen Piet Retief (Mkhondo) en Ermelo reg van voor gebots het. Vusi Shongwe, LUR vir gemeenskapsveiligheid in Mpumalanga, het hierdie ongelukke betreur. Hy het motoriste versoek om die reëls te gehoorsaam en versigtig te ry om sulke dodelike ongelukke te voorkom. “Ons moet almal ons rol in padveiligheid vervul deur die reëls te gehoorsaam. Dit sluit in dat ons nie ander motors verbysteek as dit nie veilig is nie, asook om nie te vinnig te ry nie,” sê Shongwe. Shongwe maan ook lede van die publiek om die Covid-19-regulasies na te kom en nie ná die aandkloktyd op die pad te wees nie.